རྗེ་ཕག་མོ་གྲུ་པའི་འཁྲུངས་ཡུལ་ནི།མདོ་ཁམས་སྡེ་དགེའི་སའི་ཆར་འབྲི་ཆུའི་རྒྱུད་རྨེ་ཤོད་ཀྱི་རྟག་ངོས་སབ་ཁང་དུ་གདུང་དབས་ཡབ་བེ་ན་ཨ་ཐར་དང༌།ཡུམ་བཙུན་ནེ་གཉིས་ཀྱི་སྲས་སུ་ངོ་མཚར་བའི་ལྟས་བཅས་སྐུ་འཁྲུངས།སྐུ་ཆུང་ངུའི་དུས་ནས་སྐྱེ་བ་སྔ་མ་དྲན་པ་དང༌།གནས་པ་རང་འཁྲུངས་སུ་འོང་བ་ཞིག་ཡོད།དགུང་ལོ་དགུ་ཕེབས་པ་ན།གནས་བྱ་ཁྱིའི་ལྷ་ཁང་དུ་མཁན་པོ་ལྟིང་ངེ་ཚུལ་ཁྲིམས་འབར་བ་དང༌།ལས་སློབ་ལྟིང་ངེ་འོད་ཟེར་རྒྱ་མཚོ་ལས་རབ་ཏུ་བྱུང༌།མཚན་རྡོ་རྗེ་རྒྱལ་པོ་བཏགས།ཡི་གེ་དང༌།ལྷ་བྲིས་མ་བསླབས་པར་ཤེས་པས་མཁན་པོའི་ཡིག་བྲིས་དང༌།ལྷ་བྲིས་མཛད།ཁམས་ཕྱོགས་སུ་བཞུགས་རིང་སློབ་དཔོན་བཅུ་དྲུག་ཙམ་བསྟེན་ནས་ཐུན་མོང་རིག་གནས་དང༌།ཐུན་མོང་མ་ཡིན་པའི་གཞུང་ལུགས་ཁག་ལ་སློབ་གཉེར་གནང༌།སྤྱོད་འཇུག་སོགས་གཞན་ལའང་བཤད་པ་འགའ་རེ་མཛད་པས།ལུས་ཀྱི་ཤེད་མ་རྫོགས་པར་བློའི་རྩལ་རྫོགས་པ་ཞེས་མཁས་པའི་མིང་གྲགས་བྱུང༌།དགུང་ལོ་བཅུ་དགུ་པ་ལ་དབས་ཆེན་པོ་དང་བསྡུངས་ནས་ཡུལ་དབུས་སུ་ཕེབས།ཡོ་བྱད་ཐམས་ཅད་དབས་ཆེན་པོས་སྦྱར།ཐོག་མ་ནས་སྟོད་ལུང་རྒྱ་དམར་གྱི་གྲྭ་སར་རྟ་སྒ་ཕོགརྒྱ་དམར་བ་དང་ཉང་བྲན་ལས།དབུ་མ་དང༌།ཚད་མ།བྱམས་ཆོས།སྤྱོད་འཇུག་སོགས་གསན།ཡང་གད་པ།དོན་སྟེང་པ།བྱ་ཡུལ་བ་སོགས་ལས་ཇོ་བོ་བཀའ་གདམས་པའི་གདམས་ངག་མང་དུ་གསན།དགུང་ལོ་ཉེར་ལྔ་ལ་ཟུལ་ཕུ་རུ་བྱ་འདུལ་བ་འཛིན་པ་ཆེན་པོས་མཁན་པོ་དང༌།རྒྱ་དམར་གྱིས་ལས་སློབ།ཨར་གྱིས་གསང་སྟོན་བྱས་ནས།དད་པའི་དགེ་འདུན་གྲངས་ཚང་བའི་དབུས་སུ་བསྙེན་པར་རྫོགས།མཁན་སློབ་གཉིས་ལས་འདུལ་བ་དང༌།གསང་སྟོན་ལས་ཕར་ཕྱིན་གསན་ནས་མཁས་པའི་གྲགས་པ་ཐོབ།ཚུལ་ཁྲིམས་ཀྱི་བསླབ་པ་མིག་གི་འབྲས་བུ་ལྟར་སྲུང༌།གྲྭ་ས་རྣམས་སུའང་ཐུན་བཞིའི་རྣལ་འབྱོར་ཆག་མ་མྱོང་བ་སོགས་ཞི་དུལ་བག་ཡོད་ལྡན་པ་བཙུན་པའི་དཔེར་བྱེད།དམར་ཆོས་ཀྱི་རྒྱལ་པོ་ལས་བདེ་མཆོག་གི་རྒྱུད་མན་ངག་མཐའ་དག་གསན།འཇང་བྲག་སྟག་པ་དང༌།རྔོག་མུ་ནེ་ལས།མངོན་པ་དང༌།འཕགས་སྐོར་ཞུས།བུར་སྒོམ་ལ་རས་ཆུང་པའི་གདམས་སྐོར་ཞུས་པས་སྣང་བ་བདེ་བར་ཤར།གཞན་ཡང༌།དཔལ་ཆེན་རྒྭ་ལོ།འཇིམ་ལོ་ཙཱ་བ།བྱང་སེམས་ཟླ་བ་རྒྱལ་མཚན་སོགས་བསྟེན་ནས་མདོ་སྔགས་ཀྱི་གདམས་ངག་ཤིན་ཏུ་མང་པོ་གསན་སྦྱང་གནང་བས་དགེ་བཤེས་ཁམས་པ་ཞེས་མཁས་པའི་སྙན་གྲགས་ཇེ་ཆེར་རྒྱས།ཁྱད་པར་དུ་ས་སྐྱ་པ་ཆེན་པོ་ལས་ཀྱཻ་རྡོ་རྗེ་སོགས་རྒྱུད་དངལམ་འབྲས་སོགས་རྫོགས་པར་གསན།མཐོང་ལམ་པར་ངོ་སྤྲོད།ཆོས་མང་པོ་ཚུར་འདྲི་ཞིང་ཁམས་པ་ཤེས་རབ་ཅན་ཞེས་ཐུགས་མཉེས་པོ་མཛད།